kardosdrur/scandi-wiki huggingface dataset:
Gita Grüning

Gita Grüning (født 3. juni 1949) blev i 2006 valgt som den første kvindelige forbundsformand for Teknisk Landsforbund. Inden forbundsformandsposten var hun fra 1994 afdelingsformand for Teknisk Landsforbunds lokalafdeling i Helsingør – senere TL Sjælland i Hillerød. Gita Grüning er oprindeligt uddannet teknisk assistent, og har tidligere arbejdet både indenfor det private og det offentlige område. Uddannelsen er senere suppleret dels med en merkonom i organisation, ledelse og samarbejde og dels med en diplomlederuddannelse i organisationsledelse. Gita Grüning har flere indflydelsesrige poster, blandt andet som medlem af LO’s daglige ledelse, PFA’s bestyrelse samt CO-industris forretningsudvalg. Derudover har hun stor bevågenhed overfor uddannelsesområdet blandt andet gennem næstformandsposten for Erhvervsskolen Nordsjælland og en bestyrelsespost i Copenhagen Business Academy.

Fagforeningsfolk fra Danmark
Personer i Kraks Blå Bog
Land Rover Freelander

Land Rover Freelander er en kompakt SUV bygget af Land Rover. Modellen kom på markedet i starten af 1998 og blev i to generationer produceret frem til slutningen af 2014. Det sidste facelift fandt sted i august 2012, hvor også kabinen blev modificeret.

Freelander blev den 28. februar 2015 afløst af en ny model med navnet Discovery Sport.


Freelander (type LN, 1997−2006) 

I efteråret 1997 begyndte produktionen af den første modelgeneration af Freelander. I modsætning til sine større brødre Discovery og Defender var modellen ikke en rigtig offroader, men derimod en SUV. Introduktionen fandt sted i starten af 1998.

Som såkaldt "Softroader" var Freelander mærkets første SUV og grundlægger af denne bilklasse. Den første generation fandtes dels som tredørs med blødt tag ("Soft-Top") og som femdørs med normalt tag.

I slutningen af 2003 blev Freelander optisk modificeret med ændret kølergrill, front- og hækskørter samt nye baglygter.

Frem til 2004 var Freelander den mest solgte SUV i Europa og frem til produktionens afslutning i efteråret 2006 også den mest solgte SUV i Storbritannien.

Tekniske data

Freelander (type LF, 2006−2014) 

I oktober 2006 kom anden generation af Freelander på markedet med en diesel- og en benzinmotor. I modsætning til forgængeren findes modellen kun som 5-dørs stationcar.

Dieselmotoren fra PSA Peugeot Citroën (type DW12) med et slagvolume på 2179 cm³ kan yde fra 110 kW (150 hk) til 140 kW (190 hk), og fås både med manuelt- og automatgear. Benzinmotoren på 3192 cm³ yder 171 kW (233 hk) og er som standard udstyret med en 6-trins automatgearkasse leveret af Aisin-Warner. Siden maj 2009 har alle dieselversioner med manuelt gear haft start/stop-system som standardudstyr.

Facelifts 
I august 2010 blev dieselmotorerne med 150 (2,2 TD4) og 190 (2,2 SD4) hk omstilt til Euro5 og fik reduceret brændstofforbruget. Samtidig fik modellen et udvendigt facelift med nye kofangere og en ny kølergrill.

Et yderligere facelift fulgte i sommeren 2012, hvor V6-motoren med 171 kW (233 hk) blev afløst af en firecylindret turbomotor med 177 kW (241 hk). Kabinen blev modificeret, og for- og baglygterne fik nyt layout.

I november 2014 udgik Freelander af produktion.

Tekniske data

Referencer

Litteratur 
 Automobil Revue. Katalog 1999, 2002, 2010 og 2013 (på tysk og fransk)

Eksterne henvisninger 

 

Freelander
SUV'er
Stationcars
Biler introduceret i 1997
Biler fra 1990'erne
Biler fra 2000'erne
Biler fra 2010'erne
Landboen (avis)

Landboen var en illegal avis under anden verdenskrig.
Avisen blev oprettet om efteråret 1943 af 3 unge mænd (Arne Bruhn, primus motor, redaktør og skribent, Frans Andersen, medredaktør og skribent og ? Kristensen, ukendt rolle), der begyndte at skrive om krigen og tyskernes adfærd. 

De skaffede både papir og hånddrejede duplikatorer for egen regning. Egne typer blev indkøbt gennem donation af Arne Bruhns kaptajn i livgarden, Henningsen. På det tidspunkt var der allerede mange illegale aviser. En af årsagerne til at starte en ny, var – foruden kunne give udtryk for egne meninger – at belyse for bl.a. bønderne anledningen til at de fik så godt betalt for sine grise af tyskerne – de betalte nemlig med penge taget fra den danske stat. Før krigen var det vanskeligt at få ordentlig betalt for kødet af englænderne som da var en af Danmarks største handelspartners.

Efterhånden blev flere unge mænd tilknyttet og på et tidspunkt blev avisen trykket i et lille trykkeri på Vesterbro. På grund af indre stridigheder splittedes Landboens arbejdere og Arne Bruhn drev avisen videre. December 1944 blev Bruhn, som da gik under det falske navn Hugo Pedersen, arresteret af Gestapo under et opdrag for bl.a. L. Mellemgård. Bruhn var blevet sendt for at hente pakker og skulle som betaling få fotografier. Han blev af tyskerne sendt til Vestre Fængsel og derefter til Frøslevlejren for sit samvirke med modstandsbevægelsen – dog opdagede man ikke hans rolle i udgivelsen af Landboen. 

Bruhns underbo, doktor Skovby, udgav 2. numre i Bruhns sted i løbet af foråret 1945. Avisen kom som mest op i 20.000 eksemplarer. En del typer og aviser er doneret til Frihedsmuseet i København.

Kilde 
 Interview med Arne Bruhn 30/8 og 31/8 2009

Aviser fra Danmark
Illegale publikationer
Etableret i 1943
Ophørt i 1945
Dennis Marshall

Dennis Marshall (9. august 1985 – 23. juni 2011), var en costaricansk professionel fodboldspiller, som blandt andet spillede for AaB samt det costaricanske landshold, hvor han i 2009 debuterede. Før han kom til AaB, spillede han for den costaricanske klub CS Herediano.

Han scorede sit første mål for AaB mod Lyngby BK i den første Superligakamp i 2010/2011-sæsonen.

Død 
Marshall og hans kone, Meilyn Arianna Masis Castro, blev dræbt i en trafikulykke på en bjergside i hans hjemland, Costa Rica, d. 23. juni 2011. Dette skete blot 5 dage efter, at han havde scoret sit første mål for Costa Ricas landshold.
Nyheden om hans død skabte stor sorg i hans hjemland, hvor præsidenten for Costa Rica, Laura Chinchilla, på nationalt tv udtrykte sin sorg og medfølelse for Marshall og Ariannas efterladte.

Eksterne henvisninger 
 Spillerprofil på ESPN Soccernet

Kilder 

Fodboldspillere fra Costa Rica
Fodboldspillere fra AaB
Omkomne ved trafikulykker i Costa Rica
Peter W. Amby

Peter Wendelbo Amby (født 20. november 1982, død 14. oktober 2022) var en dansk gallerist, kunstsamler, kunstrådgiver og debattør. Amby var søn af skatteeksperten Christen Amby og lillebror til billedkunstneren og internetentreprenøren Balder Olrik.

Som gallerist drev han både galleri i eget navn, og som partner med Christina Wilson og med galleriet Last Resort, som hovedsagelig har fokus på yngre international samtidskunst.

Han var medtilrettelægger af tv-programmet Kunstrazzia på DR K, hvor kunstnere som Sergej Jensen, Tal R og Elmgreen & Dragset medvirkede.

Amby var uafhængig kurator af diverse udstillinger i ind- og udland og i sin lejlighed i København.

Han medvirkede i reklamekampagne for flyselskabet SAS i både printmedier og reklamefilm, som danmarks 9. bedst klædte,, ifølge magasinet Euroman og fra diverse danske og internationale magasiner, såsom Elle Decoration Italy, Mousse Magazine, Artsy og The Art Newspaper hvor han har vist sit hjem og kunstsamling frem eller udtalt sig om kunst. I 2010 blev han valgt til 79. mest magtfulde i den danske kunstbranche af Dagbladet Information.

Referencer 

Debattører fra Danmark
Dagen

Dagen har flere betydninger:

 Dagen (2002) – dansk dagblad i 2002
 Dagen (1803-1843) – dansk avis i perioden 1803–1843
 Dagen (svensk avis) – svensk avis, udkommet siden 1945
Bogmærke

Et bogmærke er noget, der markerer en side i en tekst, hvad enten den er trykt eller digital (webside).

Opbygning 
Er teksten trykt, vil bogmærket typisk stikke ud, så det er let at få øje på. Bogmærker kan være lavet af forskellige former for papir, men kan også være lavet af andre materialer såsom læder. Mange er bare flade lapper, mens andre er bøjede for at sidde bedre fast og for yderligere at mindske risikoen for at et bogmærke falder ud, kan der påsættes magneter på hver ende, der, ved at gensidig tiltrækning, holder fast i siden.
Er bogmærket elektronisk, består det typisk blot af et ikon, der linker til siden.

Bøger
Data
Digitale data
Tarp danske kirke

Tarp danske kirke er den danske kirke i den sydslesvigske by Tarp, beliggende få kilometer syd for Flensborg. Kirken fungerer siden 1985 som sognekirke for den danske menighed i Ugle Herred. Kirkebygningen er opført i gule mursten. Kirkens indre enkelt og funktionelt. Bygningen råder ikke over et tårn, men ved siden af kirken står en klokkestabel. Kirken er placeret i Tarps nordøstlige del direkte ved Trenen. Få meter nordvest for kirken ligger landsbyens kirkegård.

Menigheden omfatter landsbyerne Tarp, Eggebæk, Frørup, Jaruplund, Oversø, Vanderup og Veding. Menigheden hører under Dansk Kirke i Sydslesvig. Der holdes skiftevis gudstjeneste i Tarp danske Kirke og Jaruplund danske Kirke.

Eksterne henvisninger

 Menighedens hjemmeside 
 Billede af kirken 

Danske kirker i Sydslesvig
Tarp
Vejlby-Risskov Idrætsklub

Vejlby-Risskov Idrætsklub (ofte forkortet VRI) er en idrætsklub i det nordlige Århus, der omfatter fodbold, håndbold, badminton, bordtennis og gymnastik. Den har hjemsted i og ved Bellevuehallerne i Risskov. Klubbens farver er gul og blå.

Klubbens fodboldafdeling omfatter en række ungdomshold samt tre seniorhold, hvoraf det bedste spiller i Danmarksserie.

Klubbens håndboldafdeling har hold på alle niveauer. I de ældste ungdomsrækker er etableret klubsamarbejde med naboklubben HEI, samt elitesamarbejde i Århus Håndbold (u18-drenge) og Aarhus United (u17-piger). I voksenrækkerne er VRI en af moderklubberne for ligaholdet Århus Håndbold, mens det bedste VRI-kvindehold spiller i 2. division (sæson 2022-2023).

Eksterne henvisninger 
 VRI's hjemmeside

Fodboldklubber under DBU Jylland
Sportsklubber i Aarhus
Idrætsforeninger i Danmark
Håndboldklubber i Danmark
Badmintonklubber i Danmark
Dagen (1803-1843)

Dagen var en dansk avis der udkom 1803-1843.

Avisen blev grundlagt af bogtrykkeren og forlæggeren Klaus Henrik Seidelin. Trods at han var idømt livsvarig censur ifølge Trykkefrihedsforordningen af 1799 som følge af tidligere udgivelser, kunne han stadig fungere som udgiver. På grund af hans senere gode opførsel lykkedes det ham endda at opnå, som en af datidens få aviser, at få tilladelse til at bringe udenlandske politiske nyheder i avisen. Ved hans død i 1811 overgik hans avisprivilegier til hans enke, som overdrog dem i december 1812 til bogtrykkersvendene og brødrene Peter og Niels Rostock. Fra 1817 ejedes privilegiet af søsteren Birgitte Møller samt af enkefru Rostock. I perioden 1824-1841 udgaves avisen af krigsassessor August Rostock. Med støtte fra kongen drev redaktøren Fribert avisen fra 1842, men han flygtede i 1843 på grund af gæld og avisen gik ind.

Blandt avisens skribenter var Tivolis grundlægger Georg Carstensen, filosoffen Frederik Christian Sibbern og Ove Thomsen.

Avisen havde på sit højeste (1835) 3900 abonnenter, og var allerede fra 1820'erne Danmarks største avis.

Fra 6. september 1839 udkom ugentligt som et tillæg Søndagen til avisen, hvilket fortsattes til 1843.

Redaktører 
 Klaus Henrik Seidelin 1803-1811 (senere hjulpet af stedsønnen J.A. Schønberg)
 Knud Lyne Rahbek 6. april 1811 – 1814
 Brødrene Rostock 1. juli 1814 – 1816
 Prof. dr. phil Niels Hofman Sevel Bloch 11. marts 1816 – 1817
 Justitsråd Didrich Didrichsen 13. september 1817 – 1821
 Prof. Frederik Thaarup 18. februar 1822 – 1835
 Thomas Overskou 1. januar 1836 – 1838
 Thorleifur Guðmundsson Repp 1. juni 1838 – november 1838
 Frederik Christian Hillerup December 1838
 Adolph Engelbert Boye 1839
 Tyge Alexander Becker 1. januar 1840 – juli 1840
 Hans Peter Christian Hansen (kaldet "Comet") 15. juni 1840 – December 1840
 Lars Jc. Fribert 1. januar 1841 – 1843

Henvisninger

Kilder 
 Jette D. Sølling & Niels Thomsen, De Danske Aviser 1634-1989 bind 1, Odense Universitetsforlag, 1988, s. 135-138. .

Ekstern henvisning 
 Digitaliserede udgaver af Dagen (1803-1843) i Mediestream
 Læs om Dagen i opslagsværket "De Danske Aviser"

Aviser fra Danmark
Etableret i 1803
Ophørt i 1843
Hornskulpe

Hornskulpe (Glaucium) er en slægt med ca. 5 arter, der er udbredt i Mellemøsten, Nordamerika og Europa, herunder også Danmark. Det er en-, to- eller flerårige urter med pælerodssystem og gul saft. Stænglerne bærer blade og kan blive træagtige ved grunden. Grundstillede blade er stilkede, mens stængelbladene er spredtstillede og ustilkede. De er 1-2 gange finnet-lappede. Blomsterne har to bægerblade og fire kronblade. Frugterne er 2-rummede, oprette kapsler med mange brune frø.

 Rød hornskulpe (Glaucium corniculatum)
 Strandhornskulpe (Glaucium flavum)

 Glaucium arabicum
 Glaucium elegans
 Glaucium grandiflorum

Valmue-familien
USO (objekt)

USO (Unidentified submerged object) er et undervandsobjekt af ukendt oprindelse, som er konstateret ved visuelle, optiske eller mekaniske metoder, der forbliver uidentificeret trods omfattende undersøgelser.

USO er den maritime modsætning til ufo.

Referencer 

Ufo
Ovesø

Ovesø  eller Ove Sø er en cirka 8 kilometer lang, cirka 3,5 km² stor sø beliggende i Thy, nord for Bedsted, og 20 km SV for Thisted i Thy (Thisted Kommune, Region Nordjylland). Det er en smal, lavvandet sø med en maksimumdybde på højst 2,5 meter. Lidt nord for midten ligger tværs over søen en holm ved navn Madstedborg, hvor der findes rester af et voldsted. Ovesø har tilløb fra Tegå i nord og fra Hørsted Å i syd, og den har afløb gennem Hvidbjerg Å, der gennem Ørum Sø løber ud i Krik Vig i den vestlige del af Limfjorden.

Ovesø er en del af Natura 2000område 27: Hvidbjerg Å, Ove Sø og Ørum Sø og er både habitat- og fuglebeskyttelsesområde (H27, F21) . Området er beskyttet som en vigtig lokalitet for odderen og var i en periode dens eneste levested i Danmark, men er også sammen med omkringliggende marker og enge levested for rastende sangsvaner og sædgæs.

Eksterne henvisninger 

 www.denstoredanske.dk
⋅

Naturområder i Danmark
EU-habitatområder i Danmark
Fuglebeskyttelsesområder i Danmark
Søer i Thisted Kommune
François de Tournon

Francois de Tournon (1489—22. april 1562) var en fransk kardinal.

Tournon blev 1517 ærkebisp i Embrun, efter slaget ved Pavia (1525) underskrev han freden i Madrid og blev kardinal 1530.

Under Frants I var Tournon højtbetroet, styrede finanserne dygtigt og forstod at skaffe kongen lån hos bankiererne i Lyon, han var en ivrig humanist, stiftede et par kollegier og beskyttede videnskabsmænd, men var meget fjendsk mod reformationen og skal have sat forfølgelser i gang og opægget kongen mod valdenserne. 

Efter Frants I's død faldt han i unåde og levede derpå 8 år i Rom; her blev han ærkebisp af Lyon 1551. I 1555 kom han igen til Frankrig og for som ærkebisp i Lyon hårdt frem mod kætterne. I 1559 gjorde han et mislykket forsøg på at blive pave efter Paul IV. Han optog jesuitterne i Frankrig og gav dem kollegiet i Tournon.

Kilder 

 

Kardinaler fra Frankrig
Biskopper fra Frankrig
Franskmænd i 1500-tallet
Salmonsens
Strandhornskulpe

 
Strandhornskulpe (Glaucium flavum), eller blot Hornskulpe, er en 40-70 cm høj urt, der i Danmark vokser på strandvolde. Planten er giftig, især dens gule saft.

Beskrivelse 
Strandhornskulpe er en toårig eller flerårig, urteagtig plante med en nedliggende til opstigende, stærkt forgrenet vækstform. Stænglerne er blågrønne, hårløse eller svagt behårede. Bladrosetten, som dannes første år, har stilkede blade, mens stængelbladene er ustilkede med en bladfod, der omslutter stænglen. Bladene er sukkulente og fjersnitdelte med tandede til lappede afsnit. Begge bladsider er blågrønne.

Blomstringen sker i juli-august. Blomsterne sidder enlige og endestillede på skuddet. De er regelmæssige og 4-tallige (eller – sjældnere – 6-tallige) med gule kronblade. Frugten er en 2-rummet, meget lang kapsel, der åbner sig med to klapper.

Rodnettet består af en kraftig, dybtgående pælerod med mange siderødder.

Højde x bredde og årlig tilvækst: 0,75 x 0,50 m (75 x 50 cm/år). De opgivne tal gælder fra og med plantens andet leveår. Den enårige plante danner kun en flad bladroset.

Voksested 

I Danmark findes Hornskulpe kun i den vestlige del af Limfjorden, på Fanø ved Sønderho Strand og på Sjællands Odde. Her vokser den på strandvolde ved sand-, grus-, eller stenstrande.

Arten er i øvrigt udbredt langs kysterne fra Sortehavet via Atlanterhavet til Nordsøen og Skagerrak. Inde på kontinenterne findes den også som ruderatplante på lysåben, veldrænet og næringsrig jord.

På kanalvolden mellem Løgstør og Lendrup findes arten – meget spredt – sammen med bl.a. engelskgræs, sodaurt, strandsennep, bidende stenurt, katteskæg, kveller, rød svingel, sandhjælme, sandstar, strandmælde, strandvejbred, strandarve, vejpileurt og vild gulerod.

Giftighed 
Planten er giftig, og især den gule saft indeholder Isochinolin-alkaloiderne magnoflorin, chelerythrin og glaucin.

Note

Kilder 
 Signe Frederiksen et al., Dansk flora, 2. udgave, Gyldendal 2012. .

Eksterne henvisninger 

 Arne og Anna-Lena Anderberg: Den virtuella floran, Naturhistoriska riksmuseet 

Gule blomster
Tørketålende planter
Assen

Assen er en hollandsk kommune og by beliggende i den nordøstlige del af Nederlandene. Byen har indbyggere.

Byen er hovedstad i provinsen Drenthe og fik købstadsrettigheder i 1809.

Sport 
Byen er kendt for sin motorcykelbane Circuit van Drenthe hvor det årlige hollandske TT-Grand Prix bliver afholdt.

Assen påberåber sig at være Hollands hoved-center for cykling, både af professionel- og turistmæssig art, hvilket mange cykelveje og-ruter samt motionscykelløb, blandt andet Fietsvierdaagse (fire-dages aftencykelløb), tyder på.

Første og anden etape af Vuelta a España 2009, startede i Assen, henholdsvis den 29.- og 30. august 2009.

Referencer

Eksterne henvisninger 

 Assen, officiel hjemmeside

Byer i Drenthe
Kommuner i Drenthe
Shino Aburame

Shino Aburame er en karakter fra serien Naruto. Han er på Team 8 sammen med Hinata Hyuga, Kiba Inuzuka og sensei Kurenai Yuhi.

I del 1 går Shino klædt i en stor jakke, der ofte skjuler det nederste af hans ansigt, og solbriller, som han aldrig tager af. I et afsnit af del 2 som starter ca. 2,5 år efter del 1 sluttede viser det sig, at ikke engang hans holdkammerater i Team 8 nogensinde har set ham uden solbriller. 

Shino er en meget cool og mystisk person, der ikke snakker ret meget. Tidligt i serien hvor man første gang for alvor bliver præsenteret for de øvrige ninjahold, beskriver seriens hovedperson Naruto, Shino som værende "underlig" og "lidt af et mysterium". 

Han kan kommunikere telepatisk med insekter, heriblandt hans egne kikaibiller som bor inde i hans krop. Dette er typisk for Aburameklanen.

Figurer fra Naruto
ColoQuick Cycling

ColoQuick Cycling er et dansk cykelhold, som cykler i den europæiske UCI Continental-klasse.

Historie 
Holdet blev etableret i 2010 efter en fusion af de to midtjyske hold Team Designa Køkken fra Kjellerup og Blue Water–Cycling for Health fra Herning.

Den 1. september 2009 blev den offentliggjort at de to allerede etablerede hold ville fusionere med virkning fra 1. januar 2010. Holdet vil have sit omdrejningspunkt i Herning, hvor Blue Water-CfH allerede havde deres base. Herning Cykle Klub bliver "moderklub" for holdet, så man fortsat kan drage nytte af deres store talentarbejde.

Holdet

2024 
“Foreløbig trup”

2023

Sejre

2022

Sejre

2021

Sejre

2020

2019

Sejre

2018

Sejre

2017

2016

Danmarksmestre 
2009
 U23-Danmarkarksmester i enkeltstart, Jimmi Sørensen
2015
 U23-Danmarkarksmester i enkeltstart, Mads Würtz

Kendte tidligere ryttere på holdet 
  Allan Bo Andresen (2005-2006)
  Mads Christensen (2007-2009)
  Laurent Didier (2009)
  Sergej Firsanov (2009-2010)
  Jakob Fuglsang (2006-2008)
  Bas Giling (2009)
  Rasmus Guldhammer (2008)
  Thomas Kvist (2006)
  Allan Johansen (2008-2009)
  Martin Mortensen (2007-2008)
  Alex Rasmussen (2008)
  Aleksejs Saramotins (2009)
  Chris Anker Sørensen (2005-2006)

Referencer

Eksterne henvisninger 

 
 
 

Cykelhold fra Danmark
Etableret i 2010
Sport i Herning
Rune Nilssen

Rune Meås Nilssen (født 24 oktober 1975) er en tidligerenorsk fodboldmålmand, der senest spillede for IK Start. 

Nilssen har tidligere spillet for FK Vigør. Han kom til IK Start forud for sæsonen 2003.

Den 1. september 2009 blev Nilssen udlejet til FC København frem til nytår grunden til dette var at FC Københavns førstemålmand Jesper Christiansen blev skadet i en kamp mod Brøndby IF den 30. august 2009 dermed havde FC København kun Johan Wiland og skulle derfor bruge en ny målmand til at udskifte med. Rune Nilssen vendte tilbage til IK Start den 1. januar 2010.

Referencer

Eksterne links 
 Nilssens spillerprofil på IK Starts hjemmeside 

Fodboldspillere fra Norge
Fodboldspillere fra IK Start
Fodboldspillere fra FC København
Personer fra Kristiansand
Avneknippemose

Naturtypen avneknippemose findes mest på en kalkrig bund, og gerne på steder, hvor udnyttelsen består i en ekstensiv engdyrkning. Det betyder, at man kan finde den langs sø- og vandløbsbredder og en lavtliggende engdrag.

Avneknippemose er betegnelsen for en naturtype i Natura 2000-netværket, med nummeret 7210.

Plantevækst 

De typiske arter er:
 Vibefedt (Pinguicula vulgaris)
 Butblomstret siv (Juncus subnodulosus)
 Fåblomstret kogleaks (Eleocharis quinqueflora)
 Hvas avneknippe (Cladium mariscus)
 Krognæbstar (Carex lepidocarpa)
 Majgøgeurt (Dactylorhiza majalis)
 Tvebo star (Carex dioica)

Geografisk fordeling 

Naturtypen er sjælden, og de bedste ses på Møn og Bornholm.

Litteratur 
 Danske Naturtyper i det europæiske NATURA 2000 Netværk , udg. af Skov- og Naturstyrelsen i 2000,

Eksterne henvisninger 

 Avneknippemose pånovana.au.dk

Naturtyper i Danmark
Kjøbenhavnsposten

Kjøbenhavnsposten var en dansk avis som udkom i perioden 2. januar 1827 – 31. marts 1859.

Avisen blev udgivet af Andreas Peter Liunge, og var en fortsættelse af avisen Aftenblad og Nyt Aftenblad, som udkom 1822 – 1826. Fra at være et blad, der primært beskæftigede sig med kulturstof, blev det i 1830'erne omformet til at være den borgerlige demokratiske oppositions mest radikale organ.

Fra 1835 blev Kjøbenhavnsposten udgivet af Liunge i fællesskab med Jens Giødwad og Orla Lehmann og bladets linje var på dette tidspunkt tilpasset den nationalliberale partilinje. Bidragyderne til bladets spalter var i denne periode bl.a. Anton Frederik Tscherning og Abraham Wessely. På dette tidspunkt havde avisen sit største oplag med bl.a. 1000 abonnenter, og udkom fra 1. september 1835 alle ugens dage om aftenen (om søndagen med Søndagsposten, som ophørte 1844).

I 1839 gik Giødwad, Lehmann og en række af bladets faste skribenter over til Fædrelandet, og Kjøbenhavnsposten forvandledes under Johan Peter Martin Grünes ledelse til at være af nærmest socialistisk observans, "Organ for det extreme Democratie", der ofte kom i skriftlig konflikt med de tidligere medarbejdere på Fædrelandet såvel som med loven.

Fra 1849 skiftede Grüne igen partilinje og bladet blev efterhånden til organ for den reaktionære royalisme der bekæmpede den nye demokratiske grundlov.

Chefredaktører 
Avisen havde i 1830'erne og 1840'erne en række stråmandsredaktører, som modtog de mange bøde- og fængselsstraffe bladet blev idømt for overtrædelse af Trykkefrihedsforordningen af 1799, men kun de egentligt virkende redaktører nævnes i nedenstående liste.

 Ove Thomsen 1827-1834
 A.P. Liunge 1834-1837
 Jens Giødwad & Orla Lehmann 1. april 1837 – 1839
 J.P.M. Grüne 11. april 1839 – 1859.

Henvisninger

Kilder 
 Jette D. Sølling & Niels Thomsen, De Danske Aviser 1634-1989 bind 1, Odense Universitetsforlag, 1988, s. 147-150. .
 Ole Stender-Petersen, Kjøbenhavnsposten – Organ for det "extreme Democrati" 1827-1848, Odense Universitetsforlag, 1978. .

Eksterne henvisninger 
 Om Kjøbenhavnsposten på avisnet.dk 
 Om Kjøbenhavnsposten på leksikon.org
 Digitaliserede udgaver af Kjøbenhavnsposten i Mediestream
 Kjøbenhavnsposten i opslagsværket "De Danske Aviser"

Aviser fra Danmark
Aviser på dansk
Etableret i 1827
Ophørt i 1859